Na osnovu člana 11 Uredbe o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija („Službeni list Crne Gore“, broj 41/18), Ministarstvo kulture i medija objavljuje

**SPISAK ZAKONA I STRATEGIJA O KOJIMA ĆE SE SPROVESTI**

**JAVNA RASPRAVA U 2023. GODINI**

**1. Nacionalni program razvoja kulture 2023–2027.**

Nacionalni program razvoja kulture Crne Gore za period od 2023. do 2027. godine predstavlja krovni strateški dokument u oblasti kulture, kojim se sistemski utvrđuju pravci djelovanja i načini sprovođenja kulturne politike, određuju ključni prioriteti razvoja kulture i reguliše javni interes u kulturi, u navedenom petogodišnjem periodu.

Naime, u skladu sa članom 6 Zakona o kulturi („Službeni list CG“, br. 49/08, 16/11, 40/11 i 38/12), način i mjere ostvarivanja javnog interesa u kulturi utvrđuju se Nacionalnim programom razvoja kulture. Nacionalni program je, dakle, strateški dokument, kojim se utvrđuju dugoročni ciljevi i prioriteti razvoja kulture i određuju organizacione, finansijske i administrativne mjere za njihovo ostvarivanje na teritoriji Crne Gore i, shodno Zakonu, sadrži naročito:

1. ciljeve i prioritete razvoja kulture Crne Gore kao multinacionalne, multikulturalne i multikonfesionalne države;
2. standarde kulturnih potreba na državnom i lokalnom nivou i principe njihovog ostvarivanja;
3. osnovne preduslove ostvarivanja kulture i način njihovog obezbjeđivanja;
4. projekciju obnove, izgradnje i tehničko-tehnološkog opremanja objekata u kulturi;
5. način obezbjeđivanja visoko profesionalnog stručnog, naučno-istraživačkog, stvaralačkog i umjetničkog kadra;
6. metodologiju evaluacije svih nosilaca djelatnosti kulture;
7. način podsticaja i pomoći razvoja kulturnog i umjetničkog stvaralaštva i djelatnosti kulture;
8. aktivnosti na zaštiti i očuvanju kulturne baštine;
9. prioritete međunarodne kulturne saradnje;
10. planiranje kadrovskih potreba, edukacije i profesionalnog usavršavanja;
11. naučno-istraživački rad i kapitalne projekte u kulturi;
12. mjere za obezbjeđivanje uslova za rad umjetnika i stručnjaka u kulturi;
13. mjere za poboljšanje socijalnog položaja zaposlenih u kulturi, samostalnih umjetnika i samostalnih stručnjaka u kulturi;
14. projekciju budžetskih i vanbudžetskih sredstava za finansiranje kulture;
15. smjernice za izradu opštinskih programa;
16. principe saradnje i koordinaciju aktivnosti subjekata u kulturi;
17. principe ostvarivanja i razvoja saradnje sa subjektima iz drugih oblasti;
18. metodologiju i rokove za ostvarivanje Nacionalnog programa;
19. druge aktivnosti i mjere od značaja za ostvarivanje i razvoj kulture.

**2. Zakon o izmjenama i dopunama Zakona o zaštiti kulturnih dobara**

Izmjenama odredbi ovog Zakona unaprijediće se postojeći normativni okvir, posebno u dijelu postupka izdavanja licenci, odnosno relicenciranja, što predstavlja ključni osnov za uspostavljanje i primjenu savremenih standarda u zaštiti i očuvanju kulturnih dobara Crne Gore.

Programom rada Vlade Crne Gore za 2023. godinu predviđeno je i utvrđivanje Predloga Zakona o izmjenama i dopunama Zakona o bibliotečkoj djelatnosti i Predloga Zakona o izmjenama i dopunama Zakona o muzejskoj djelatnosti, ali će se za navedene propise, nakon izrade teksta nacrta, razmotriti potreba za sprovođenjem javne rasprave, imajući u vidu da se rade manje izmjene, odnosno dopune.

* **Zakon o izmjenama i dopunama Zakona o bibliotečkoj djelatnosti**

Kroz aktivnosti na usaglašavanju propisa u postupku pridruživanja Evropskoj uniji, Ministarstvo kulture i medija je u obavezi da, pored ostalog, izvrši i izmjene Zakona o bibliotečkoj djelatnosti, u dijelu koji se odnosi na korišćenje termina (lica sa invalidtitetom, OSI), a radi usklađivanja sa Strategijom za zaštitu lica sa invaliditetom od diskriminacije i promociju jednakosti 2022–2027. i uvažavajući preporuke Komiteta UN o pravima OSI. U tom smislu je Ministarstvo prihvatilo prijedlog JU Biblioteka za slijepe Crne Gore, koji se odnosio na preciznije definisanje statusa i nadležnosti ove nacionalne ustanove, jedine toga tipa u Crnoj Gori. Izvršene su određene konsultacije u odnosu na prijedlog navedene ustanove i pristupilo se izradi izmjena i dopuna Zakona o bibliotečkoj djelatnosti, od strane JU  Biblioteka za slijepe Crne Gore.

* **Zakon o izmjenama i dopunama Zakona o muzejskoj djelatnosti**

Ministarstvo kulture i medija je u obavezi da, pored ostalog, izvrši i izmjene Zakona o muzejskoj djelatnosti, u dijelu koji se odnosi na korišćenje termina (lica sa invalidtitetom, OSI), a radi usklađivanja sa Strategijom za zaštitu lica sa invaliditetom od diskriminacije i promociju jednakosti 2022–2027. i uvažavajući preporuke Komiteta UN o pravima OSI. Izmjenama odredbi ovog Zakona unaprijediće se postojeći normativni okvir.